ፕሬዚዳንት ሙላቱ ተሾመ ችግኞችን ከመትከል ባሻገር በዘላቂነት መንከባከብ እንደሚገባ አሳሰቡ
የአረንጓዴ ልማት ስትራቴጂው ግቡን እንዲመታ ችግኞችን ከመትከል ባሻገር መንከባከብ እንደሚገባ የኢፌዲሪ ፕሬዚዳንት ዶክተር ሙላቱ ተሾመ አሳሰቡ።የኢትዮጵያ ክፍያ መንገዶች ኢንተርፕራይዝ የ2009 ዓ.ም ዓመታዊ ችግኝ ተከላ መርሃ ግብር ፕሬዚዳንቱ በተገኙበት በአዲስ-አዳማ የፍጥነት መንገድ ዳርቻ ተካሂዷል። ፕሬዚዳንት ሙላቱ በዚሁ ወቅት እንዳሉት፥ በሀገሪቱ ሲካሄድ የቆየው የደን ጭፍጨፋ 40 በመቶ የነበረውን የደን ሽፋን ወደ 3 በመቶ ዝቅ እንዲል አድርጓል። ''ይህም ለድርቅና ተያያዥ የድህነት ገጽታዎች ታጋላጭ እንድንሆን አድርጓል'' ያሉት ፕሬዚዳንቱ፥ ችግኞችን ከመትከል ባለፈ በዘላቂነት መንከባከብ የሁሉም የቤት ሥራ ሊሆን እንደሚገባ አስገንዝበዋል።መንግሥት በአረንጓዴ ልማቱ ስትራቴጂዎችን ቀይሶ ህዝቡን በማሳተፍ እያደረገ ያለው ርብርብ ውጤት በማምጣት ላይ መሆኑን ገልጸዋል።በአንድ ዓመት ብቻ ከ5ቢሊየን በላይ ችግኞችን በመትከል ስኬታማ ስራ መከናወኑን ገልፀው፥ በየዓመቱ በተከናወኑ የአካባቢ ጥበቃ ስራዎች የደን ሽፋኑን ወደ 15 በመቶ ከፍ እንዲል አድርጎታል ብለዋል። የክፍያ መንገዶች ኢንተርፕራይዝም በአዲስ-አዳማ የፍጥነት መንገድ ግራና ቀኝ ዳርቻዎች የሚተክላቸው ችግኞች ከተሽከርካሪዎች የሚለቀቀውን የካርቦን ጋዝ የሚቆጣጠር በመሆኑ፥ ለተስማሚና ንጹህ አየር መር ትልቅ ዋጋ እንደሚኖረው ገልጸዋል። በሌሎች የችግኝ ተከላ መርሃ ግብሮች ላይ የአካባቢውን ህዝብ በስፋት በማሳተፍ የአረንጓዴ ልማት ስራውን ማፋጠን እንደሚገባም አሳስበዋል። የኢንተርፕራይዙ ዋና ሥራ አስኪያጅ አቶ ሙስጠፋ ከድር በበኩላቸው፥ ኢተርፕራይዙ ባለፉት ሁለት ዓመታት በፍጥነት መንገዱ ግራና ቀኝ 35 ሺህ ችግኞችን በመትከልና በመንከባከብ ሀገራዊ ኃላፊነቱን ሲወጣ ቆይቷል። በቀጣይም የተተከሉና የሚተከሉ ችግኞችን ከፍጥነት መንገዱ አዋሳኝ ነዋሪዎች ጋር በመተባበር የመንከባከቡ ሥራ ተጣንክሮ እንደሚቀጥል አረጋግጠዋል። የአካባቢ ደንና አየር ንብረት ለውጥ ሚኒስትር ደኤታ አቶ ከበደ ይማም እንደገለጹት፥ በሁሉም የሀገሪቱ አካባቢዎች በሚከናወኑ የአረንጓዴ ኢኮኖሚ ልማት ስራዎች የአገሪቱን የደን ሽፋን በ2022 ዓ.ም ወደ 30 በመቶ ከፍ ለማድረግ እቅድ ተይዟል። በተያዘው ዓመት በአገር አቀፍ ደረጃ 1 ሚሊየን ሄክታር መሬት በደን ለመሸፈን እቅድ መያዙን ገልጸው፥ 3 ነጥብ 6 ቢሊየን ችግኝ ለዚሁ ተግባር ዝግጁ መደረጉን ተናግረዋል ፡፡( ኢዜአ) 